TISZAVASVÁRI VÁROS ÖNKORMÁNYZATA
KÉPVISELŐ-TESTÜLETÉNEK

**4/2023. (II.15.) önkormányzati**

**rendelete**

**Az Önkormányzati Környezetvédelmi Alap létrehozásáról**

**és felhasználásának szabályairól**

A környezet védelmének általános szabályairól szóló 1995. évi LIII. törvény 58. § (1) és 58. § (5) bekezdésében kapott felhatalmazás alapján a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában meghatározott feladatkörében eljárva – Tiszavasvári Város Önkormányzata Képviselő-testülete Szervezeti és Működési Szabályzatról szóló 6/2022. (II.25.) önkormányzati rendelet 4. melléklete 1.24. pontja által biztosított véleményezési jogkörében eljáró Pénzügyi és Ügyrendi Bizottság, és a környezet védelmének általános szabályairól szóló 1995. évi LIII. törvény 48. § (3) bekezdésében biztosított véleményezési jogkörében eljáró Szabolcs-Szatmár-Bereg Vármegyei Kormányhivatal Környezetvédelmi, Természetvédelmi és Hulladékgazdálkodási Főosztálya véleményének kikérésével – a következőket rendeli el:

1. § (1) Tiszavasvári Város Önkormányzata Képviselő-testülete az önkormányzat helyi jelentőségű környezetvédelmi feladatai végrehajtásának hatékony elősegítése érdekében elkülönített Környezetvédelmi Alapot (továbbiakban: Alap) hoz létre.

(2) Az Alap létrehozásának célja, hogy hatékonyan segítse az Önkormányzat környezet- természetvédelmi feladatainak ellátását.

(3) A Környezetvédelmi Alapról (bevétel, kiadás) a Képviselő-testület évente a költségvetés, illetve zárszámadás elfogadásával egyidejűleg rendelkezik, figyelemmel e rendelet 2. § -ában foglaltakra:

a) A Képviselő-testület a költségvetésről szóló rendeletében évente határozza meg a költségvetés részenként, külön címen a Környezetvédelmi Alap bevételi és kiadási tervszámát.

b) A költségvetésről szóló rendelete évközi módosításával biztosítja a környezetvédelmi céljellegű többletbevételeinek a Környezetvédelmi Alapra történő tervbevételét.

c) Évente, a zárszámadásról szóló rendeletében dönt a Környezetvédelmi Alap felhasználásának elfogadásáról, egyidejűleg jóváhagyja a Környezetvédelmi Alap maradványát.

(4) Az Alap pénzeszközeit elkülönítve, külön alszámlán kell kezelni.

# 2. § (1) Az alap bevételi forrásai a környezet védelmének általános szabályairól szóló törvényben meghatározott tételek.

(2) Az Alap bevételei nem vonhatók el.

3. § (1) Az Alap bevételei kizárólag környezetvédelmi célokra használhatóak fel:

a) a levegő tisztaságának védelmére: pl. mérések, helyszíni vizsgálatok költségének fedezetére, a közlekedési eredetű légszennyezés csökkentésére (közlekedésszervezés, pormentes burkolatok építése);

b) hulladékgazdálkodásra: települési szilárd, folyékony és veszélyes hulladékok kezelésére;

c) zaj- és rezgésvédelemre;

d) zöldterületek védelmére, fejlesztésére, erdők védelmére, közterületek fásítására, allergén növények elleni védekezésre;

e) vizek védelmére: ivóvízhálózatok és szennyvízhálózat fejlesztésre, a rákötések ösztönzésére

f) a talaj védelmére;

g) környezetvédelmi oktatás, nevelés, továbbképzés, környezetvédelmi szakmai programokon való részvétel támogatására;

h) lakossági kezdeményezésű környezetvédelmi akciók támogatására;

i) egyéb, a környezet védelmét szolgáló tevékenység, fejlesztés támogatására.

(2) Az Alap bevételeiből kell fedezni a kezelésével járó költségeket.

4. § (1) A rendelet a kihirdetését követő napon lép hatályba.

(2) Hatályát veszti az Önkormányzati Környezetvédelmi Alap létrehozásáról és felhasználásának szabályairól szóló 32/2013. (X.28.) önkormányzati rendelet.

**Tiszavasvári, 2023. február 14.**

#####  **Szőke Zoltán Dr. Kórik Zsuzsanna**

 **polgármester jegyző**

**Kihirdetve: 2023. február 15-én**

#####  **Dr. Kórik Zsuzsanna**

 **jegyző**

**INDOKOLÁS**

**Az Önkormányzati Környezetvédelmi Alap létrehozásáról és felhasználásának szabályairól szóló4/2023. (II.15.) önkormányzati rendelethez**

**1. Általános indokolás**

Tiszavasvári Város Önkormányzata Képviselő-testülete legutóbb 32/2013. (X.28.) önkormányzati rendeletével (továbbiakban: Rendelet) vizsgálta felül az önkormányzati környezetvédelmi alap felhasználásának szabályait, melynek felülvizsgálata az Önkormányzati Környezetvédelmi Alap pénzeszközei felhasználásának részletesebb szabályozása miatt vált szükségessé, a jogszabály adta keretek között.

**2. Részletes Indokolás**

1. §-hoz

A költségvetési rendelet elfogadásakor az alapból konkrét célra felhasználni rendelt összegen túl, a maradvány későbbi, év közbeni felhasználása érdekében meg kell határozni, hogy a Képviselő-testület a költségvetésről szóló rendelete évközi módosításával biztosítja a környezetvédelmi céljellegű többletbevételeinek a Környezetvédelmi Alapra történő tervbevételét.